gruppesammensætning
Gruppesammensætninger er sammensætninger, hvis første- eller sidsteled er skrevet i to eller flere ord, fx mand til mand-situation (her er førsteleddet mand til mand skrevet i tre ord) eller ovn-pommes frites (her er sidsteleddet pommes frites skrevet i to ord).
I en gruppesammensætning skal der altid sættes bindestreg mellem sammensætningens hoveddele, altså mellem fx mand til mand og situation eller mellem ovn og pommes frites.
Med Retskrivningsordbogen fra 2012 blev det dog også tilladt at sætte bindestreg mellem alle delene i sådanne sammensætninger, fx mand-til-mand-situation, ovn-pommes-frites, falde-på-halen-komedie, pil-selv-rejer, væg-til-væg-tæppe, først-til-mølle-princip, bland-selv-slik osv.
Sådanne skrivemåder kan siges at holde bedre sammen på sammensætningerne rent grafisk, og det kan især være en fordel ved længere eller mere tilfældige gruppesammensætninger, fx (den omsiggribende) mig-selv-først-mentalitet; (hendes) I-kan-alle-sammen-rende-mig-attitude; (han er en) lige-efter-bogen-teenager osv.